​En ung mand blev onsdag aften anholdt og sigtet for syv overtrædelser af loven på havnen i Thisted.

Politiet havde ingen problemer med at finde forseelser, der skulle noteres på havnen i Thisted onsdag aften. Her blev en 19-årig mand anholdt klokken 19.48 og sigtet for intet mindre end syv brud på loven. - Vi blev opmærksomme på ham, fordi han drejede til venstre et sted, hvor man kun må dreje til højre nede på havnen, forklarer Jørgen Jensen fra lokalpolitiet i Thisted. - Men det viste sig hurtigt, at der var meget mere at komme efter. Han kørte spritkørsel, havde ingen forsikringer på bilen, der i øvrigt ikke var registreret og bilen havde en lilla forlygte. Han havde også et bat med sig, så han bliver oveni sigtet for våbenbesiddelse, lyder det. Ville stikke af til fods Den berusede mand valgte at smide bilen på havnen, hvorefter han forsøgte at stikke af til fods. Politiet fik dog fat i ham efter en kort jagt. - Vi er glade for, at vi ikke skal have ham til at ligge og køre rundt det næste stykke tid, siger Jørgen Jensen. Den unge mand skal i grundlovsforhør senere i dag.